b'\n_START_ARTICLE_\nCarevec\n_START_PARAGRAPH_\nCarevec (bolgarsko \xd0\xa6\xd0\xb0\xd1\x80\xd0\xb5\xd0\xb2\xd0\xb5\xd1\x86, Carevec) je srednjeve\xc5\xa1ka trdnjava na gri\xc4\x8du z enakim imenom v Velikem T\xc7\x8ernovem v severni Bolgariji. V Drugem bolgarskem cesarstvu je bil od leta 1185 do 1393 glavna in najbolj utrjena trdnjava v dr\xc5\xbeavi. V njem sta bili tudi cesarjeva in patriarhova pala\xc4\x8da. Sedaj je velika turisti\xc4\x8dna zanimivost.\n_START_SECTION_\nZgodovina\n_START_PARAGRAPH_\nNajstarej\xc5\xa1a dokaz o prisotnosti \xc4\x8dloveka na gri\xc4\x8du Carevec je iz 2. tiso\xc4\x8dletja pr. n. \xc5\xa1t.. Stalno naseljen je bil v 4. stoletju n. \xc5\xa1t., proti koncu 5 stoletja pa je na njem zraslo bizantinsko mesto Zikideva. Na njegovih ru\xc5\xa1evinah se je v 12. stoletju za\xc4\x8dela graditi bolgarska trdnjava. Po vla\xc5\xa1ko-bolgarskem uporu, ki se je za\xc4\x8del leta 1185, in ustanovitvi Drugega bolgarskega cesarstva s prestolnico v T\xc7\x8ernovem (ali T\xc7\x8ernovcu), je trdnjava postala najpomembnej\xc5\xa1a utrdba v Bolgariji. Primerjali so je celo z Rimom in Konstantinoplom. Leta 1393 jo je tri mesece oblegala osmanska vojska in jo 17. julija osvojila in po\xc5\xbegala. Osvojitev Carevca je pomenila konec Drugega bolgarskega cesarstva._NEWLINE_Trdnjava ima tri vhode. Glavni vhod z dvi\xc5\xbenim mostom je na najbolj zahodni strani gri\xc4\x8da. Sredi gri\xc4\x8da je grajski kompleks, obdan z notranjim obzidjem, dvema obrambnima stolpoma in dvema vhodoma \xe2\x80\x93 severnim (Mala vrata) in ju\xc5\xbenim (Frankovska vrata). V grajskem kompleksu je bila prestolna dvorana, grajska cerkev in cesarjevi bivalni prostori. Obnova trdnjave se je za\xc4\x8dela leta 1930 in se kon\xc4\x8dala leta 1981 na 1300. obletnico ustanovitve bolgarske dr\xc5\xbeave.\n_START_SECTION_\nOpis\n_START_PARAGRAPH_\nTrdnjava ima mogo\xc4\x8dno obzidje, debelo do 3,6 m, in troje vrat. Glavna vrata z dvi\xc5\xbenim mostom so na ozkem skalnem grebenu na najbolj zahodni to\xc4\x8dki obzidja. Druga vrata so 180 m severno, tretja vrata, ki so obstajala do leta 1889, pa 450 m jugovzhodno od njih._NEWLINE_Pala\xc4\x8dni kompleks je na osrednjem ravnem delu gri\xc4\x8da in meri 4.872 m\xc2\xb2. Obdan je bil z notranjim obzidjem, dvema obrambnima stolpoma in dvema vhodoma, glavnim na severni in drugim na ju\xc5\xbeni strani obzidja. V njem so bili prestolna dvorana, pala\xc4\x8dna cerkev in cesarjevi bivalni prostori._NEWLINE_Na vrhu gri\xc4\x8da je kompleks patriarhata, ki meri 3.000 m\xc2\xb2. Patriarhalna stolnica Kristusovega vnebovzetja je bila zgrajena leta 1981 na temeljih zgodnjekr\xc5\xa1\xc4\x8danske cerkve. Poslikana je bila leta 1985. Freske so naslikane v modernisti\xc4\x8dnem in ne v tradicionalnem pravoslavnem slogu in prikazujejo obi\xc4\x8dajne verske teme in tragi\xc4\x8dne dogodke iz zgodovine Drugega bolgarskega cesarstva._NEWLINE_Balduinov stolp (\xd0\x91\xd0\xb0\xd0\xbb\xd0\xb4\xd1\x83\xd0\xb8\xd0\xbd\xd0\xbe\xd0\xb2\xd0\xb0 \xd0\xba\xd1\x83\xd0\xbb\xd0\xb0, Balduinova kula) je sodobna rekonstrukcija srednjeve\xc5\xa1kega stolpa. Zgrajen je bil leta 1930 po na\xc4\x8drtu stolpa v \xc4\x8cervenu. Stoji na najbolj jugovzhodni to\xc4\x8dki trdnjave na mestu srednjeve\xc5\xa1kega stolpa, v katerem je umrl latinski cesar Balduin I. kot ujetnik carja Kalojana._NEWLINE_V srednjem veku so se na pobo\xc4\x8djih Carevca in pod njim zgradile stanovanjske hi\xc5\xa1e, obrtne delavnice in \xc5\xa1tevilne cerkve in samostani. Arheologi so odkrili ostanke 400 stanovanjskih hi\xc5\xa1, razdeljenih na \xc4\x8detrti, ve\xc4\x8d kot 22 cerkva in \xc5\xa1tirih samostanov._NEWLINE_Na skrajnem severu trdnjave je stena nad reko Jantro, s katere so metali na smrt obsojene izdajalce. Njihova trupla so padla v reko. Na tem mestu je bil usmr\xc4\x8den tudi patriarh Joahim, katerega je leta 1300 na smrt obsodil car Teodor Svetoslav zaradi dogovarjanja z Mongoli.\n_START_SECTION_\nZanimivost\n_START_PARAGRAPH_\nPo Carevcu se imenuje greben Carevec (bolgarsko \xd1\x80\xd0\xb8\xd0\xb4 \xd0\xa6\xd0\xb0\xd1\x80\xd0\xb5\xd0\xb2\xd0\xb5\xd1\x86, rid Carevec) na polotoku Trinity na Antarktiki.'